भूमि विकास बैंकों में गिरवी संपत्तियों की नीलामी अब राज्य स्तर पर
जयपुर| भूमिविकास बैंकों में गिरवी संपत्तियों की नीलामी अब अपेक्स बैंक के स्तर पर ही होगी। इसके लिए सहकारिता रजिस्ट्रार डॉ. आर वेंकटेश्वरन ने निर्देश जारी कर दिए हैं। ऋण वसूली पर नजर रखने के लिए महाप्रबंधकों की टीम बनाई गई है। गौरतलब है कि, अब तक जो भूमि विकास बैंक कर्ज देता था, वही उसकी एवज में गिरवी संपत्तियों की नीलामी करता था, लेकिन स्थानीय बैंक अफसरों और संपत्ति गिरवी रखने वालों की मिलीभगत के चलते ज्यादातर मामलों में नीलामी सफल नहीं हो पाती थी। लिहाजा विभाग ने अब गिरवी रखी गई संपत्तियों में से नीलामी योग्य संपत्तियों की सूची ऑनलाइन डाल दी है। प्रत्येक महाप्रबंधक को 4 जिलों की मॉनिटरिंग के निर्देश दिए गए हैं। विभाग ने इस बार कुल देनदारी का करीब 50% वसूली लक्ष्य रखा है। वित्त वर्ष 2015-16 में नवंबर तक भूमि विकास बैंकों की ओर से 55 करोड़ रु. की कर्ज वसूली की गई, जबकि 738 करोड़ रु. बकाया हैं।
यानी 8 महीनों में करीब 7 प्रतिशत ही वसूली हो पाई। हालांकि विभाग का कहना है कि पिछले वित्त वर्ष की तुलना में वसूली का प्रतिशत बढ़ा है। वित्त वर्ष 2014-15 में नवंबर तक कुल बकाया का 4.56 प्रतिशत वसूला गया।
hin_Deva hin_Deva hin_Deva